VELO-FOTO ORIENTĒŠANĀS PASĀKUMA **“Durvis”**

NOLIKUMS

 **Starts: 23.08.2024.**

 **Viļāni** (sacensības var uzsākt no brīvi izvēlētas vietas Viļānos)

**Mērķis:** Sportiski pavadīt laiku ar ģimeni un draugiem, kā arī izbaudīt komandu sacensības garšu.

**Uzdevumi:** Norādītos objektus DURVIS atrast dzīvē. Kopā ar komandu nofotografēties pie atrastajiem objektiem . Nav nepieciešamas profesionālās orientēšanās iemaņas. No uzdevuma saņemšanas brīža katrai komandai ir 1 stunda, lai atrastu pēc iespējas vairāk no uzdevumā redzamajiem objektiem."

**Distances:** garums ir atkarīgs no tā, cik prasmīgi un veiksmīgi atradīsi objektus un saplānosi maršrutu.

**Dalībnieku komandas:** Komandā var piedalīties 2-4 dalībnieki. Komanda startē kopā un finišē kopā, visiem komandas biedriem jābūt katrā bildē. Ja komandā ir bērni zem 7 gadu vecuma, šos komandas dalībniekus var neskaitīt pie kopējā komandas dalībnieku skaita.

**Reģistrācija** notiek sacensību dienā. Laikā no plkst. 18.00 līdz 21.00. Nosūtot komandas nosaukumu, komandas dalībnieku skaitu, komandas kapteiņa vārdu un uzvārdu pasākumu organizatoram WhatsApp aplikācijā uz talr. 29357314. Atbildē tiks saņemts uzdevuma attēls ar visiem meklējamajiem objektiem, kā arī atbildes ziņa būs starta signāls, no kura tiks uzskaitīts laiks.

**Dalības maksa:** BEZ MAKSAS

**Fotogrāfija:** fotoattēlu uzņemšanas pieejas: • redzamas visu komandas dalībnieku sejas (tā saucamais “selfijs”) un velosipēdi, ja komandā ir divi dalībnieki; • redzami visi komandas dalībnieki, velosipēds, izņemot fotogrāfs, ja komandā ir 3- 4 dalībnieki. Katrs foto organizatoriem jāiesūta uzreiz pēc uzņemšanas brīža.

 Visos gadījumos atrastajam objektam “Durvis” fotoattēlā jābūt skaidri un nepārprotami redzamam, lai pasākuma organizatoriem par to nerastos nekādas šaubas. Rakurss, kādā fotoattēlos redzami atrastie vides objekti, nav svarīgs (tam obligāti nav jābūt tādam, kā izsniegtajos fotoattēlos).

Pasākumu organizatoriem ir tiesības lūgt uzrādīt bildes ar laika un pozicionēšanas datiem, ja rodas aizdomas par negodprātīgu komandas rīcību.

**Laiks:** Katrai komandai laiks tiek uzņemts individuāli, mērot no uzdevuma nosūtīšanas brīža. Visām komandām nav jāstartē kopā. Laika skaitīšana tiek sākta brīdī, kad pasākuma organizatori uz komandas kapteiņa WhatsApp aplikāciju nosūta fotoorientēšanās uzdevumu (attēlu kolāžu ar visiem meklējamajiem objektiem).

No uzdevuma saņemšanas brīža katrai komandai ir 1 stunda, lai atrastu pēc iespējas vairāk no uzdevumā redzamajiem objektiem.

Komandas tiks vērtētas pēc objektu skaita, kas tiks atrastas vienas stundas laikā. Gadījumā, ja vairākas komandas stundas laikā atradīs vienādu objektu skaits, tiks vērtēts laiks no starta uzdevuma saņemšanas līdz pēdējā objekta atsūtīšanai aplikācijā.

**Rezultāti:** Rezultātus paziņos 24.08.02024. plkst. 19.00, Viļānu apvienības svētku koncertā “Mājas”, Lakstīgalu salā.

**Balvas:** Tiks apbalvotas trīs labākās komandas

**Drošība:** Piedaloties pasākumā, drošība ir pirmajā vietā. Dalībnieki apņemas ievērot Ceļu satiksmes noteikumus, kā arī apliecina, ka viņu veselības stāvoklis ir atbilstošs, lai startētu attiecīgajā pasākuma posmā. Organizatori neuzņemas atbildību par dalībnieku veselības stāvokli, gūtajām traumām vai jebkādiem dalībnieku radītajiem materiālajiem zaudējumiem gan sev, gan trešajām pusēm. Steigsimies lēnām, bet ar prātu.

**Nepieciešamais inventārs:** Velosipēds, ķivere (obligāta bērniem līdz 14 gadu vecumam), uzlādēta ierīce fotografēšanai un attēlu sūtīšanai WhatsApp aplikācijā.

**Citi noteikumi:** Sacensību laikā dalībniekiem ir atļauts pārvietoties tikai ar velosipēdu. Nav atļauts izmantot automašīnu, motorolleri, elektrisko velosipēdu vai jebkādu citu mehānisko transporta līdzekli. Objektu atrašanas metodes ir pašu dalībnieku ziņā – ir atļauts izmantot internetu, sazināties ar draugiem, komunicēt ar cilvēkiem uz ielas un veikt citas līdzīgas darbības pēc saviem ieskaitiem.